भारत की मदद से बने बुजी ब्रिज का उद्घाटन किया, महादेव मंदिर में पूजा की
S Jaishankar Mozambique Visit Udpate; इस दौरान उनके साथ मोजाम्बिक के ट्रांसपोर्ट मिनिस्टर माटेउस मागला और रेल इंडिया टेक्निकल एंड इकोनॉमिक सर्विस के मालिक राहुल मित्तल भी मौजूद रहे
भारत के विदेश मंत्री एस जयशंकर गुरुवार को ईस्ट अफ्रीकी देश मोजाम्बिक पहुंचे। यहां उन्होंने मेड इन इंडिया ट्रेन में सफर किया। इस दौरान उनके साथ मोजाम्बिक के ट्रांसपोर्ट मिनिस्टर माटेउस मागला और रेल इंडिया टेक्निकल एंड इकोनॉमिक सर्विस के मालिक राहुल मित्तल भी मौजूद रहे। जयशंकर मोजाम्बिक की यात्रा करने वाले भारत के पहले विदेश मंत्री हैं।
यात्रा के दौरान जयशंकर ने मोजाम्बिक में भारत द्वारा बनाए गए बुजी ब्रिज का वर्चुअली उद्घाटन किया। उन्होंने कहा- ये द्विपक्षीय एकजुटता और दोस्ती का सबसे बड़ा उदाहरण है। ये पुल 670 मीटर लंबा है जो बुजी नदी पर बना हुआ है। ये 132 किलोमीटर लंबी टिका-बुजी-नोवा-सोफाला रोड परियोजना का हिस्सा है। साल 2018 से इस परियोजना पर काम जारी है। इसकी लागत 118 मिलियन अमेरिकी डॉलर, यानी करीब 962 करोड़ रुपए है। इसे एक्जिम-बैंक ऑफ इंडिया फाइनेंस कर रहा है।
3 दिन के दौरे पर मोजाम्बिक गए हैं विदेश मंत्री
विदेश मंत्री एस जयशंकर 13 अप्रैल से 15 अप्रैल तक तीन दिन के दौरे पर गुरुवार को मोजाम्बिक पहुंचे थे। इस दौरान मोजाम्बिक के डांसर्स ने पारंपरिक नृत्य से भारतीय विदेश मंत्री का स्वागत किया। जयशंकर ने द्विपक्षीय सहयोग को मजबूत करने के लिए मोजाम्बिक की संसद के अध्यक्ष से मुलाकात की।
इसके बाद शाम को उन्होंने हाई कमिश्नर की तरफ से आयोजित स्वागत समारोह में भारतीय समुदाय के प्रतिनिधियों से मुलाकात की। जयशंकर ने दोनों देशों के बीच ऐतिहासिक संबंधों के महत्व पर बल दिया। विदेश मंत्री ने राजधानी मापुटो के श्री विश्वाम्बर महादेव मंदिर में पूजा-अर्चना भी की।
विदेश मंत्री ने मोजाम्बिक के परिवहन मंत्री से चर्चा की
ट्रेन से यात्रा के दौरान जयशंकर ने एक प्रेस कॉन्फ्रेंस भी की। उन्होंने ट्विटर पर अपना अनुभव साझा करते हुए लिखा- मेड इन इंडिया ट्रेन में मापुटो से माचवा तक की यात्रा शानदार रही। मैंने मोजाम्बिक के परिवहन और संचार मंत्री के साथ ग्रीन ट्रांसपोर्ट पर बात की। ट्रेन नेटवर्क, इलेक्ट्रिक मोबिलिटी और जलमार्ग कनेक्टिविटी के विस्तार के बारे में बातचीत हुई। भारत इस संबंध में एक विश्वसनीय भागीदार है।
जयशंकर ने कहा- दोनों देशों के बीच द्विपक्षीय साझेदारी बढ़ानी है
प्रेस कॉन्फ्रेंस के दौरान उन्होंने पिछले साल मोजाम्बिक विधानसभा के अध्यक्ष एस्पेरांका बियास की भारत यात्रा को याद किया। उन्होंने कहा- तब दोनों देशों के नेताओं के बीच राजनीतिक और आर्थिक सहयोग बढ़ाने पर सहमति बनी थी। उन्होंने मुझसे द्विपक्षीय साझेदारी को बढ़ाने के लिए कहा था। मैं अगले 2 दिन यही करने वाला हूं। विदेश मंत्री ने कहा कि इस यात्रा की बहुत अच्छी शुरुआत हुई है और मुझे यकीन है कि अगले कुछ दिनों में कई और महत्वपूर्ण बातचीत होगी।
इससे पहले विदेश मंत्री एस जयशंकर युगांडा के दौरे पर थे। यहां उन्होंने राष्ट्रपति योवेरी मुसेवेनी सहित देश के शीर्ष नेतृत्व के साथ बातचीत की थी। दोनों देशों के नेताओं के बीच व्यापार, बुनियादी ढांचे, ऊर्जा और रक्षा के क्षेत्रों में संभावित सहयोग पर चर्चा हुई थी।